**Mallin nimi:** Työelämää akvaariossa

**Mallin tavoite:** Tavoitteena on, että opiskelijat pohtivat työelämään liittyviä uskomuksia jakaen asioita toinen toistensa kanssa saaden vertaistukea. Opiskelija saa kokemuksen siitä, miten muut kokevat työelämään liittyviä asioita.

**Mallin toteuttaminen käytännössä:** Opiskelijat lukevat kysymykset ja kirjoittavat ensin itsenäisesti pohdintansa ylös paperille.

1. Minkä tyyppisessä työssä pääsisit valjastamaan tietosi ja taitosi käyttöön parhaiten?

2. Mistä ominaisuudestasi, koulutuksestasi, taidostasi, saavutuksestasi yms. olet erityisen ylpeä?

3. Onko sinulla uhkakuvia/pelkoja työhön /työelämään liittyen? Jos on, niin millaisia?

4. Minkälaiset ongelmat koet työnhaussa/työelämässä kaikkein uuvuttavimpana? Mikä vaikuttaa niin, että haluat luovuttaa?

5. Mitkä ovat sinun vahvuutesi potentiaalisena työntekijänä?

6. Missä asioissa et elä niin täysillä kuin voisit?

7. Missä olet taitava?

8. Nimeä kolme sinulle mielekkäintä asiaa, joita nykyään teet?

9. Mitkä asiat auttavat sinua jaksamaan?

10. Minkälaisia arvoihin liittyviä ristiriitatilanteita voit kohdata työssäsi? Miten toimit avoimesti ja yhteistyötä rakentaen?

Tämän jälkeen opiskelijat muodostavat tuoleistaan kaksi piiriä sisäkkäin. Sisäpiirissä tuoleja on neljä ja loput tuolit ovat näiden neljän ympärillä. Sisäpiirissä istuvat aloittavat keskustelun yhdestä kysymyksestä. Aikaa heille annetaan muutama minuutti. Ulkopiirissä istuvat eivät saa kommentoida keskustelua tässä vaiheessa, mutta voivat kirjata keskustelusta itselle nousevia näkökulmia. Kun näyttää siltä, että keskustelu vähenee sisäpiirissä, ohjaaja antaa ulkopiirissä oleville luvan ottaa osaa keskusteluun. Tämä tapahtuu siten, että ulkopiirissä oleva nousee seisomaan ja menee koskettamaan jotakuta sisäpiirissä istuvaa olkapäälle. Näin he vaihtavat paikkaa ja keskustelu aiheesta jatkuu. Kun ulkopiiristä ei tule enää uusia näkökulmia, siirrytään uuteen kysymykseen. Pohdintaa voidaan kirjata ylös sopimalla ulkopiirissä olevat kirjurit.